HELSING VED OPNINGA AV OLAVSFEST 2021 VED NIDAROSDOMEN

Preses Olav Fykse Tveit

28. juli 2021

Kjære alle sammen!

Velkomne hit! Velkomne til Nidarosdomen, til Olavsfest og olsokfeiring! Velkomen som pilgrim, som turist, som gjest, som ein som har vore her før, eller den som høyrer heime her!

(Det er ei spesiell glede å kunne ha denne festen igjen saman med mange menneske som enten er her i Trondheim desse dagane eller som følgjer med via ulike kanalar. Det er noko nytt som opnar seg igjen etter mange og lange dagar og veker og månader med restriksjonar på kor mange som kan møtast eller kva vi kunne gjere saman.)

Dei – og vi - som lagar til Olavsfest er som kjent ikkje så redde for å ta i litt, og planleggje spanande og flotte dagar med store planar og visjonar, med mange store og mindre konsertar, utstillingar, diskusjonar, gudstenester, samtalar og andre arrangement.

Dei – og då kan me kanskje seie spesielt direktør Peter Myhr - er heller ikkje så redd for å ta i bruk store ord. Det stiller krav til både arrangør og publikum. Det inviterer til å vere med inn i kjent, men også i nytt landskap. Det kan bli svært vakre og uforgløymelege opplevingar. Det kan endå til bli krevjande og provoserande. Det kan gi ny innsikt og ny klokskap. Slik også i år.

«Rettferdighet» er eit stort ord. Svært stort. Det kan romme så mangt og brukast til så mangt. Alt frå den verste retthaveriske og sjølvopptatte insistering på å ha rett i alt, til den mest oppofrande vilje til å sjå den urett som andre opplever og til å gjere noko med det.

Rettferdighet er eit mål for rettsvesenet som skal bedømme og dømme i tvister og når nokon blir dømt for lovbrot. Rettferdighet er eit politisk ansvar, for å fordele goder og byrder på ein rettferdig måte, etter evne og behov, etter kva som er rimeleg – og rettferdig. Rettferdighet er eit viktig tema for media, for å få fram kvar urett skjer og kva som må rettast opp i ulike samanhengar.

Men rettferdighet gjeld mykje meir, og det er mange fleire som kan og skal bidra til det. Det er for alle som vil at det andre skal gjere mot meg, det skal eg gjere mot dei.

Vi treng kunsten og kulturen, i alle ulike former, for å få oss til å sjå urett, og til å søke, ja lengte etter rettferd.

Rettferdighet er ikkje eit framandord i Bibelen eller i kyrkja, tvert om. På mange vis er det rettferdighet det handlar om.

«Sæle dei som hungrar og tørstar etter rettferd, himmelriket er deira», seier Jesus i ein bergpreika, ein av dei mest siterte tekstane frå Bibelen.

Eg likar (som så ofte) den nynorske forma «RETTFERD» betre enn bokmålsforma. Det kan få fram dynamikken i dette ordet.

«Rettferd» er den rette ferd, den rette måte å fare fram på, den rette haldninga til ei sak eller til andre, den rette måten å vere saman med andre på, den rette relasjonen, den rette vegen å gå på saman.

Det er meir enn eit prinsipp, meir enn ein tanke eller ein idè. Det er noko som fører til rørsle, noko som skjer, som må skje.

Difor høyrer det også heime å tale om rettferd ved eit pilgrimsmål. Pilgrimsvandringa er noko stort i seg sjølv, og det er eit teikn på kva livet er.

Når Olavsfesten her i Trondheim dette året har temaet «rettferd» er det for meg som å nå eit nytt pilgrimsmål.

Den norske kyrkja arbeider saman med 350 andre kyrkjer i Kirkenes Verdensråd, som eg var generalsekretær for i 10 år. Vi lova kvarandre sist alle var samla i 2013 at vi skulle samarbeide med kvarandre mot denne verdas urett og ufred, som «ei pilgrimsreise for rettferd og fred – Pilgrimage for Justice and Peace». Vi inviterte alle med som av god vilje vil vere med, uansett kva ein trur eller ikkje trur. Det handlar om det heilt sentrale i kva det er å vere kyrkje: Å formidle Guds rettferd, Guds truskap mot sitt løfte og sin kjærleik til alle; og om vår oppgåve i å leve rett og skape rettferd i verda.

Difor er det også ei spesiell glede for meg som preses og biskop her i Nidaros domprosti å ønskje oss alle velkomne til ei ferd vidare med mange i følget som kan få oss til meir enn å oppleve og diskutere, men også få oss til å gå vidare på rettferds veg - sammen. Vi treng verkeleg dei store alliansar i møte med det som trugar oss i dag som folk og som menneskeslekt, som èi verd og ein klode.

Det ville ikkje vere så reint lite om noko slikt skjer dei neste dagane. Då vert vi ikkje enten berre arrangør, utøvar, utstillar, predikant, liturg, musiker, debattant, tilskodar eller publikum, men vi vert alle deltakarar.

Ja, kanskje vi skal bruke ordet frå pilgrimstradisjonen: Vi vert medvandrar på rettferds veg.

God Olavsfest! Velsigna olsokfeiring! Lukke til på reisa vidare!